የእሳት አደጋ በቂርቆስ
በቂርቆስ ክፍለ ከተማ ወረዳ 11 ከገነት ሆቴል በስተጀርባ በሚገኘውና ‹‹ቂርቆስ ጤና ጣቢያ›› በመባል በሚታወቀው አካባቢ፣ ባልታወቀ ምክንያት ድንገተኛ የእሳት ቃጠሎ ማክሰኞ የካቲት 6 ቀን 2010 ዓ.ም. ከቀኑ ሰባት ሰዓት ላይ ተነስቶ ነበር፡፡ በእሳት ቃጠሎው ግምቱ ያልታወቀ ጉዳት መድረሱን፣ የድንገኛ አደጋዎች መከላከልና መቆጣጠር ባለሥልጣን የሕዝብ ግንኙነት ባለሙያ አቶ ንጋቱ ማሞ ገልጸዋል፡፡ በደረሰው የእሳት ቃጠሎ ጤና ጣቢያው በከፊል፣ በቆርቆሮ የተሠሩና እርስ በርሳቸው የተያያዙ ቁጥራቸው ያልታወቀ መኖሪያ ቤቶች ተቃጥለዋል፡፡ በወረዳ 11 ግቢ ውስጥ በመልሶ ማልማት ተነስተው መጠለያ ውስጥ ከሚኖሩ 42 አባወራዎች እሳቱ መነሳቱ ተገምቷል፡፡ የጤና ጣቢያው ላቦራቶሪ ሙሉ በሙሉ ሲወድም፣ የማዋለጃ ክፍሉ ደግሞ በከፊል ተቃጥሏል፡፡ የወረዳው ጽሕፈት ቤት መጋዘን ውስጥ የሚገኙ የተለያዩ ደረሰኞችና ንብረቶችም መቃጠላቸው ታውቋል፡፡ የተፈናቃዮቹ ጊዜያዊ መጠለያ ደግሞ ከንብረታቸው ጋር ወድሟል፡፡ ሁለት ሰዓት በፈጀ በባለሥልጣኑ ሠራተኞች ርብርብና የስድስት የአደጋ መቆጣጠሪያ ተሽከርካሪዎች፣ እሳቱ ወደ ሌላ ሳይዛመት መቆጣጠር መቻሉን አቶ ንጋቱ ገልጸዋል፡፡ ወቅቱ ደረቅ ንፋስ ያለበት ስለሆነ ኅብረተሰቡ ጥንቃቄ እንዲያደርግና ችግርም ከተከሰተ ለባለሥልጣኑ በፍጥነት እንዲያሳውቁ ጠቁመዋል፡፡ 